b'\n_START_ARTICLE_\nMaximiliano Hern\xc3\xa1ndez Mart\xc3\xadnez\n_START_SECTION_\nNuoruus ja uran alku\n_START_PARAGRAPH_\nMart\xc3\xadnez syntyi 1882, ja h\xc3\xa4nen vanhempansa olivat Raymundo Hern\xc3\xa1ndez ja Petronila Mart\xc3\xadnez. H\xc3\xa4n opiskeli sotakoulussa Guatemalassa ja palasi sen j\xc3\xa4lkeen El Salvadoriin opiskelemaan lakia El Salvadorin yliopistoon, mutta ei valmistunut sielt\xc3\xa4. Mart\xc3\xadnez jatkoi sotilasuraansa ja yleni prikaatikenraaliksi 1919. H\xc3\xa4nest\xc3\xa4 tuli Arturo Araujon varapresidentti.\n_START_SECTION_\nPresidenttin\xc3\xa4\n_START_PARAGRAPH_\nMart\xc3\xadnez nousi valtaan sotilasvallankaappauksen j\xc3\xa4lkeen. Sotilaat sy\xc3\xb6ksiv\xc3\xa4t Araujon vallasta joulukuussa 1931. Maassa syttyi kapinoita vallankaappauksen j\xc3\xa4lkeen. Ensimm\xc3\xa4ist\xc3\xa4 kapinaa johti Farabundo Mart\xc3\xadn johdolla kaupunkien kommunistit. Armeija oli saanut kuitenkin t\xc3\xa4st\xc3\xa4 tietoa etuk\xc3\xa4teen, joten kapina tyrehdytettiin nopeasti ja Mart\xc3\xad vangittiin. Talonpojat nousivat kapinaan tammikuun lopulla 1932. Tuhannet, p\xc3\xa4\xc3\xa4osin intiaanikapinalliset hy\xc3\xb6kk\xc3\xa4siv\xc3\xa4t maan l\xc3\xa4nsiosissa machetein ja seip\xc3\xa4in maanomistajien armeijan ja virkamiesten kimppuun. Armeija murskasi siviilipartioiden tukemana kapinan parissa p\xc3\xa4iv\xc3\xa4ss\xc3\xa4. L\xc3\xa4hiviikkoja seurasi useat kostoiskut, jotka kohdistettiin kapina-alueen talonpoikiin. Kapinassa ja kosto-iskuissa kuoli v\xc3\xa4hint\xc3\xa4\xc3\xa4n 10\xc2\xa0000 ja jopa 40\xc2\xa0000 ihmist\xc3\xa4._NEWLINE_Mart\xc3\xadnez hallitsi diktaattorina lopulta vuoteen 1944. Se ei periaatteessa ollut sotilashallitus, sill\xc3\xa4 Mart\xc3\xadnez s\xc3\xa4ilytti liberaalin lains\xc3\xa4\xc3\xa4d\xc3\xa4nn\xc3\xb6n ja j\xc3\xa4rjesti n\xc3\xa4enn\xc3\xa4isesti vapaita vaaleja. Niiss\xc3\xa4 ei kuitenkaan ollut varteenotettavia vastaehdokkaita. Mart\xc3\xadnez tunnettiin omalaatuisena henkil\xc3\xb6n\xc3\xa4 ja harrasti teosofiaa ja salatieteit\xc3\xa4, mist\xc3\xa4 tuli h\xc3\xa4nen lempinimens\xc3\xa4 El Bruho (suom. Velho)._NEWLINE_Keskiluokka alkoi murentaa Mart\xc3\xadnezin valtaa 1940-luvulla. Lis\xc3\xa4ksi armeijan sis\xc3\xa4ll\xc3\xa4 Mart\xc3\xadnezin suosikkij\xc3\xa4rjestelm\xc3\xa4 ja kansalliskaartin vahva asema aiheuttivat ristiriitoja. Samaan aikaan Yhdysvaltain suhtautuminen fasismia ihainnoivaan Mart\xc3\xadneziin alkoi viilet\xc3\xa4. Mart\xc3\xadnez esitti 1944 parlamentille lakimuutosta, joka olisi mahdollistanut jatkokauden presidenttin\xc3\xa4. Ehdotusta seurasi armeijan kapina ja l\xc3\xa4\xc3\xa4k\xc3\xa4rien ja opiskelijoiden lakko. Kansalliskaarti pystyi vaivoin pyst\xc3\xa4m\xc3\xa4\xc3\xa4n kapinan, mutta armeijan johto suostutteli t\xc3\xa4m\xc3\xa4n j\xc3\xa4lkeen Mart\xc3\xadnezin eroamaan. Tilalle nimitettiin Mart\xc3\xadnezille uskollinen kenraali Andr\xc3\xa9s Ignacio Men\xc3\xa9ndez. Mart\xc3\xadnez julkisti eronsa 9. toukokuuta 1944._NEWLINE_Mart\xc3\xadnez tapettiin Hondurasissa vuonna 1966.'